ขันนอตบังคับคดีโละหนี้3แสนล้าน
“ประชา” สั่งเร่งแก้ปมที่เป็นอุปสรรคการบังคับคดี จนขายหนี้ไม่ออก 3 แสนล้าน
2 ก.ย. 2554

“ประชา” สั่งเร่งแก้ปมที่เป็นอุปสรรคการบังคับคดี จนขายหนี้ไม่ออก 3 แสนล้าน 
แหล่งข่าวจากกระทรวงยุติธรรม เปิดเผยว่า พล.ต.อ.ประชา พรหมนอก รมว.ยุติธรรม ได้มอบนโยบายให้กรมบังคับคดีเร่งหาทางแก้ไขปัญหา กรณีที่ไม่สามารถขายทรัพย์ทอดตลาดได้ เนื่องจากติดกฎกระทรวงกำหนดหลักเกณฑ์ วิธีการ และเงื่อนไขในการขายทอดตลาด พ.ศ. 2554 ฉบับใหม่ ทำให้มีสินทรัพย์ที่ติดค้างการบังคับคดีไม่สามารถที่จะขายทอดตลาดได้ร่วม 3 แสนล้านบาท
ขณะเดียวกัน รมว.ยุติธรรม ยังได้มอบนโยบายให้เร่งปรับปรุงพัฒนาระบบงานบังคับคดีทุกด้านให้เกิดความเป็นธรรมแก่ลูกหนี้และเจ้าหนี้ เนื่องจากปัจจุบันมีคดีค้าง โดยเฉพาะคดีแพ่งมีมากกว่า 2 แสนคดี ทุนทรัพย์ 3 แสนล้านบาทเศษ และมีคดีที่มีหมายบังคับคดีที่ยังไม่ตั้งเรื่องอีก 8 แสนกว่าคดี ทุนทรัพย์มากกว่า 1 ล้านล้านบาท คดีล้มละลายค้างอยู่มากกว่า 6 หมื่นคดี ทุนทรัพย์มากกว่า 3.8 ล้านล้านบาท 
นายวิศิษฏ์ วิศิษฏ์สรอรรถ อธิบดีกรมบังคับคดี กล่าวว่า ปัญหาที่ยังไม่สามารถที่จะประมูลทอดตลาดสินทรัพย์ได้มาตั้งแต่เดือน ก.ค.ที่ผ่านมา เนื่องจากต้องปฏิบัติกฎกระทรวงการขายทอดตลาดฉบับใหม่ ที่กำหนดให้ลูกหนี้และเจ้าหนี้จะต้องให้ส่งราคาประเมินหลักทรัพย์ตอบกลับมาที่กรมบังคับคดี เพื่อที่จะนำมาส่วนหนึ่งในการกำหนดราคาประเมินขายทอดตลาด ซึ่งคาดว่าในเดือน ต.ค.นี้ จะเริ่มเปิดประมูลขายทอดตลาดได้ 
ที่ผ่านมา สมาคมธนาคารไทย ได้ทำหนังสือถึง พล.ต.อ. ประชา พรหม นอก รมว.ยุติธรรม ขอให้ทบทวนและยกเลิกการกฎกระทรวงฉบับดังกล่าว เนื่องจากสถาบันการเงินเจ้าหนี้ได้รับผลกระทบ เพราะไม่สามารถบังคับคดีขายทอดตลาดหลักทรัพย์มาชำระหนี้ได้